b"\n_START_ARTICLE_\nLorenz Fr\xc3\xb8lich\n_START_SECTION_\nUddannelse\n_START_PARAGRAPH_\nHan var s\xc3\xb8n af grosserer Johan Jacob Fr\xc3\xb8lich og Vilhelmine Pauline f. Tutein. Trods modstand fra familien fik han lov at hellige sig kunsten, og allerede som barn fik han undervisning af Martinus R\xc3\xb8rbye, Herman Wilhelm Bissen og senest Christoffer Wilhelm Eckersberg og Christen K\xc3\xb8bke. I 1840 rejste han til kunstskolerne i M\xc3\xbcnchen og Dresden. Han var hjemme i 1845 og vendte tilbage til Dresden og i 1846 videre til Rom. Her blev han fem \xc3\xa5r. I 1851 tog han til Paris, bes\xc3\xb8gte Danmark i 1854 og tog igen til Paris, hvor han blev til 1873. Hans talrige illustrationer til franske b\xc3\xb8rneb\xc3\xb8ger medf\xc3\xb8rte, at en fransk b\xc3\xb8rnebog l\xc3\xa6nge hed un Froelich._NEWLINE_I 1855 gift i Paris med Carolina Charlotta in de Betou. Han boede i Paris til hustruens d\xc3\xb8d, bortset fra et ophold i Flensborg 1856-57. Fra 1873 opholdt han sig i Danmark og giftede sig i 1878 med enken Benedicte Ulfsparre f. Treschow._NEWLINE_Fr\xc3\xb8lich blev Ridder af Dannebrogordenen 1857, Dannebrogsmand 1898 og Kommand\xc3\xb8r af 2. grad 1901. Han blev desuden medlem af Akademiraadet 1877, titul\xc3\xa6r professor 1890 og etatsr\xc3\xa5d 1894.\n_START_SECTION_\nArbejder\n_START_PARAGRAPH_\nUnder sine rejser i 1840'erne i Tyskland blev han bekendt med de tyske illustratorers stil is\xc3\xa6r Ludwig Richter, som han selv n\xc3\xa6vner som inspirationskilde. Den og Nordens oldtid fik afg\xc3\xb8rende betydning for hans virke som grafiker, maler og tegner af kunstnerm\xc3\xb8bler_NEWLINE_Fr\xc3\xb8lich var flittigst som tegner og illustrator. Han gengav barnelivet i en r\xc3\xa6kke b\xc3\xb8rneb\xc3\xb8ger, illustrerede H.C. Andersens Eventyr, Fabricius Illustreret Danmarkshistorie for Folket og Gj\xc3\xb8gleriet i Utg\xc3\xa5rd (til Oehlenschl\xc3\xa4gers tekst) og udgav serien Nordens guder. I disse arbejder ses hele hans romantisk-oehlenschl\xc3\xa4gerske opfattelse af Nordens oldtid \xe2\x80\x93 ofte med en overraskende, malerisk virkning._NEWLINE_Begravet p\xc3\xa5 Gentofte Kirkeg\xc3\xa5rd."